CELEX: 32015D1521
Language: da
Date: 2015-09-14 00:00:00
Title: Rådets afgørelse (FUSP) 2015/1521 af 14. september 2015 om ophævelse af afgørelse 2013/320/FUSP om aktiviteter til støtte for fysisk sikkerhed og lagerforvaltning med henblik på at mindske risikoen for ulovlig handel med håndvåben og lette våben (SALW) og ammunition hertil i Libyen og den omkringliggende region

15.9.2015   
            
            
               DA
            
            
               Den Europæiske Unions Tidende
            
            
               L 239/142
            
         RÅDETS AFGØRELSE (FUSP) 2015/1521
   af 14. september 2015
   om ophævelse af afgørelse 2013/320/FUSP om aktiviteter til støtte for fysisk sikkerhed og lagerforvaltning med henblik på at mindske risikoen for ulovlig handel med håndvåben og lette våben (SALW) og ammunition hertil i Libyen og den omkringliggende region
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 26, stk. 2, og artikel 31, stk. 1,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:
   
               (1)
            
            
               I henhold til Rådets afgørelse 2013/320/FUSP (1) skal Unionen fortsat fremme fred og sikkerhed i Libyen og den omkringliggende region ved at støtte foranstaltninger, der skal sikre, at de libyske statsinstitutioner sørger for ordentlig fysisk sikkerhed og lagerforvaltning i forbindelse med de libyske våbenarsenaler for at reducere de risici, som ulovlig spredning og voldsom ophobning af håndvåben og lette våben (SALW) samt ammunition hertil udgør for fred og sikkerhed, herunder fremme af effektiv multilateralisme på regionalt plan i denne forbindelse.
            
         
               (2)
            
            
               Forværringen af den politiske og sikkerhedsmæssige situation tvang de fleste diplomatiske missioner og det meste internationale personale til at forlade Libyen efter de voldsomme begivenheder i sommeren 2014.
            
         
               (3)
            
            
               Den FN-ledede politiske dialog har endnu ikke resulteret i en politisk løsning mellem de største kæmpende fraktioner.
            
         
               (4)
            
            
               Det står ikke klart, hvornår situationen i Libyen bliver så meget bedre, at det internationale personale igen kan operere sikkert i Libyen.
            
         
               (5)
            
            
               Afgørelse 2013/320/FUSP bør derfor ophæves.
            
         
               (6)
            
            
               Unionen ønsker på ny at bekræfte sit stærke politiske engagement med henblik på at støtte de ansvarlige libyske myndigheder med at reducere de risici, som ulovlig spredning og voldsom ophobning af SALW samt ammunition hertil udgør, så snart forholdene i Libyen tillader det —
            
         VEDTAGET DENNE AFGØRELSE:
   Artikel 1
   Afgørelse 2013/320/FUSP ophæves.
   Artikel 2
   Denne afgørelse træder i kraft på dagen for vedtagelsen.
   Den anvendes fra den 30. juni 2015.
   
      Udfærdiget i Bruxelles, den 14. september 2015.
      
         
            På Rådets vegne
         
         J. ASSELBORN
         
            Formand
         
      
   
   
      (1)  Rådets afgørelse 2013/320/FUSP af 24. juni 2013 om aktiviteter til støtte for fysisk sikkerhed og lagerforvaltning med henblik på at mindske risikoen for ulovlig handel med håndvåben og lette våben (SALW) og ammunition hertil i Libyen og den omkringliggende region (EUT L 173 af 26.6.2013, s. 54).